Никюп

Никюп е село в Северна България. То се намира в община Велико Търново, област Велико Търново. От 2011 кметски наместник в селото е Йорданка Атанасова.

География 
Село Никюп се намира в предпланински район, централната част на Дунавската равнина. Наблизо тече река Росица.

Климат – умерено-континентален. Почви – плодороден чернозем. Благоприятни условия за отглеждане на зеленчуци и плодове. Селото е известно в региона с отглеждането на качествени дини. В миналото, дините са били от местен сорт с тънки кори, който за жалост днес е изгубен.

История 
Останките от античния римски град Никополис ад Иструм („Град на победата при Дунава“) се намират на 3 км от село Никюп, на 18 км северно от старата българска столица Велико Търново. След 16 октомври 1444 г. сборната кръстоносна армия на Владислав III Ягело и Янош Хуняди преминава в близост до тях.

Първите писмени сведения за селото датират от XV век. Източник на тази информация са стари турски данъчни регистри. Селото е било разположено около римския град, като през 1789 – 90 г. вероятно настъпва преместване на село Никюп на сегашното му място на около 2.5 километра западно от средновековното му местонахождение.

Потребителска кооперация „Пробуда“ е основана през 1915 година. В селото се учредява ТКЗС „Димитровски завети“ през 1945 г.

Население 
Численост на населението според преброяванията през годините:

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 
Населението на селото в преобладаващата си част е източноправославно.
 Православен храм „Света Параскева“

Културни и природни забележителности 
Лапидариум с археологически находки от древно-римското селище Никополис ад Иструм има в Никюп. В музея на открито са събрани няколко колони, капаци на саркофази, мраморни части от сгради, които дават богата информация за архитектурата по онова време.

В центъра на селото се намира паметник на загиналите никюпени във всички войни.

Училище 
Първото училище в Никюп е основано през 1884 година. Училището се помещава в църковната килия. Първи учител е Йордан Георгиев Чолаков. Следващите преподаватели в селото са: Тодор Георгиев Минчев и Сава Парапанов от с. Тенча.

Народно читалище „Зора“ 
Народно читалище „Зора“ е основано през 1899 г. по инициатива на будния учител Стефан Беливанов от Лясковец. Формират се първите културни формации. Първите пиеси, които се изнасят са „Геновева“, по-късно „Ильо Войвода“, „Хъшове“ и др. През 1932 година се построява нова по-голяма Читалищна сграда.

Редовни събития 
„Фестивал на динята“ – провежда се първата събота на месец август.

Античен римски фестивал „Нике – играта и победата“ – провежда се последната събота и неделя на месец август.

Храмов празник – „Петковден“, 14 октомври.

Съборът на селото се празнува всяка последна неделя от месец октомври. Разминаването се е получило от разликата в юлианския и григорианския календар.

Спорт 
 ФК Вихър – Никюп – не съществува от 1986 г.
 ФК „Олимпиакос Никюп 2018“ – президент: Кирил Минков

Личности 
 Станчо Чолаков, министър на народното просвещение (1944 – 1945), министър на финансите (1945 – 1946), управител на БНБ (1946)

Литература 
Атанас Попов е автор на първата книга за историята на село Никюп от „От векове до днес“.

Други 
Морският нос Никюп на полуостров Тринити в Антарктика е наименуван в чест на селището.

Източници

Външни препратки 
 Село Никюп във Facebook
 www.dnesbg.com

Села в област Велико Търново
Населени места в община Велико Търново